DA Den Europæiske Unions Tidende C 271/24

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 271/12

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»FARRO DI MONTELEONE DI SPOLETO«

EF-Nr.: IT-PDO-0005-0603-11.05.2007

BGB ( ) BOB ( X )

1. Betegnelse:

»Farro di Monteleone di Spoleto«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype (jf. bilag II):

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

»Farro di Monteleone di Spoleto« er en lokal økotype af arten Triticum dicoccum (emmer eller tokorn). Den er typisk for produktionsområdet og har takket være tilpasningen til klimaet og jordforholdene gennem tiderne antaget følgende særlige morfo-fysiologiske træk, som adskiller den fra denne kornsort dyrket i andre geografiske områder: forårsblomstring; plantehøjde under 120 cm; mellemkraftig buskning; halvt opret vækst ved afsluttet buskning; planter med tynde strå og blade med svag til middel blågrøn farvning; lille, oftest fladt aks, af gråhvid farve ved fuldstændig modning; skallen omsvøber kernen tæt; kerne med fyldig topbehåring, stærk krumning, glasset brudflade; lys ravbrun farve, som giver den et særligt præg, der også findes i produkterne efter formaling. »Farro di Monteleone di Spoleto« markedsføres som følgende typer: FARRO INTEGRALE: langstrakte, krumme kerner af lys ravbrun farve, befriet for avner, fast og tør konsistens; FARRO SEMIPERLATO: adskiller sig fra fuldkornstypen (integrale) ved en let afskrabning af kernen, der forbliver intakt, lysere end fuldkornstypen, blødere konsistens og derfor egnet til suppe og salat; FARRO SPEZZATO: fremstilles af kerner af fuldkornsemmer befriet for avner; kernerne knækkes og sorteres i sigte efter størrelse, lyse ravbrun farve, udseende præget af kernernes glassede brudflader; SEMOLINO DI FARRO: fremstilles ved maling af fuldkornsemmer, finere kornstørrelse end spezzato-typen, men er ikke melet som følge af den glassede konsistens, føles lettere klæbrig i munden, farven ganske lys brun.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Produktion og operationer i forbindelse med rensortering, afskalning, rensning, grovhakning og formaling af »Farro di Monteleone di Spoleto« BOB, for de fire traditionelle typer — farro integrale, farro semiperlato, farro spezzato og semolino di farro — skal finde sted i produktionsområdet til sikring af, at kvaliteten og produktets typiske egenskaber bevares.

3.6. Særlige regler vedrørende udskæring, rivning eller emballering osv:

»Farro di Monteleone di Spoleto« markedsføres i plastposer på ½ kg og 1 kg, som bevarer produktets organoleptiske egenskaber og opfylder hygiejnekravene, og i papir- eller nylonposer på 25 kg. Produkter pakket i plastposer markedsføres vakuumbehandlet. Alle pakninger med »Farro di Monteleone di Spoleto« BOB skal være forseglet og emballagerne skal være nye, rene, ugiftige og i overensstemmelse med de gældende EF- og nationale forskrifter. Det samme gælder vedlagte etiketter eller tryksager, der kommer i kontakt med produktet.

3.7. Specifikke mærkningsregler:

Foruden logoet for betegnelsen, det grafiske EF-symbol og angivelserne i forbindelse hermed samt de lovbestemte oplysninger skal følgende yderligere oplysninger angives på pakningen med tydelige og læsbare trykte bogstaver: Logoet består af en rektangel med, i den ene side, billedet af en løve på bagbenene set i profil holdende to emmeraks i forpoten og, i den anden side, seks emmeraks.

Anbringes logoet på etiketten, skal bogstavernes proportioner følges nøje, jf. nedenstående grafiske fremstilling.

Logoet kan dog gengives i gråtoneskala eller ensfarvet.

Produkter, til hvis fremstilling der er anvendt »Farro di Monteleone di Spoleto« BOB, også efter forarbejdning, kan markedsføres i emballage, der er påført en henvisning til den nævnte betegnelse, uden at EF-logoet anføres. Den nævnte henvisning til betegnelsen skal omfatte følgende sætning: »prodotto realizzato con Farro di Monteleone di Spoleto«. De ovennævnte bestemmelser gælder kun, hvis produktet med den beskyttede oprindelsesbetegnelse, certificeret som sådant, er den eneste ingrediens bestående af arten Triticum dicoccum (Schubler), og hvis den ovennævnte henvisning udformes på en sådan måde, at forbrugeren ikke kan være i tvivl om, at BOB-beskyttelsen udelukkende vedrører denne ingrediens og ikke det forarbejdede produkt.

4. Præcis afgrænsning af det geografiske område:

Produktionsområdet for BOB »Farro di Monteleone di Spoleto« ligger i bjergområdet sydøst for provinsen Perugia og omfatter kommunerne Monteleone di Spoleto og Poggiodomo og en del af kommunerne Cascia, Sant’Anatolia di Narco, Vallo di Nera og Scheggino, som ligger mindst 700 meter over havets overflade.

5. Tilknytning til det geografiske område:

5.1. Det geografiske områdes egenart:

Dyrkningsområdet for dette produkt er karakteriseret ved stærkt hældende kalkrige og stenede arealer i over 700 m's højde, hvilket forhindrer dannelsen af stillestående vand i nedbørssæsonen. Jordens indhold af organisk materiale er middel, indholdet af fosfor stort og indholdet af kalium i tilgængelig form ringe. Højslettens form har været bestemmende for områdets særlige vejrforhold — lange hårde vintre med hyppig frost, som kan strække sig helt til marts måned, og ganske få sommeruger med høje dagtemperaturer — som kornsorten »Farro di Monteleone di Spoleto« har tilpasset sig i tidernes løb, så den nu er resistent og giver et godt høstudbytte.

5.2. Produktets specificitet:

Det træk, som gør BOB »Farro di Monteleone di Spoleto« unik, er den lyse ravbrune kerne med en glasset og kompakt brudflade og en melet restkonsistens. Akset er fladt, kort og smalt, med ret korte og let adskilte stakke.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

De særlige fysiske og organoleptiske egenskaber ved »Farro di Monteleone di Spoleto« og navnlig den typiske ravgyldne kerne med den glassede brudflade kan tilskrives jordbunds- og vejrforholdene i produktionsområdet og især de kalk- og stenholdige arealer i over 700 m's højde, som netop på grund af deres stærke hældning forhindrer dannelsen af stillestående vand i den våde sæson. Forsøg og videnskabelige undersøgelser har vist, at anvendelsen af udsæd fra »Farro di Monteleone di Spoleto« i andre områder i Valnerina resulterer i et produkt, som med tiden mister de særlige egenskaber. Dette bevidner, at der er tale om en stærk økotypedifferentiering, som er knyttet til produktionsområdet, og som også skyldes den betydelige geografiske isolering, der har ført til udviklingen af en særlig lokal sort. I andre områder ikke langt derfra er den samme kerne således ikke længere glasset, men derimod melet. Det er en plante med forårsblomstring, som kan sås i slutningen af vinteren i bjergområder, hvor de stærkt hældende kalkrige og stenede arealer, rige på fosfor og fattige på kalium i tilgængelig form, forhindrer dannelsen af stillestående vand i den våde årstid. Klimaet er et typisk bjergklima præget af hårde vintre med hyppig frost, som strækker sig helt til marts måned, og ganske få sommeruger med høje dagtemperaturer. »Farro di Monteleone di Spoleto« har i tidernes løb tilpasset sig disse klimaforhold og giver et godt høstudbytte. De historiske kilder peger endnu tydeligere på tilknytningen mellem produktet og dyrkningsområdet. I Monteleone di Spoleto har man i »tomba della biga« (etruskisk grav fra det 7. årh. f.Kr.) fundet forskellige kornsorter, bl.a. også kerner af emmer, som højst sandsynligt tilhører den art, der i dag dyrkes i Monteleone di Spoleto, nemlig Triticum dicoccum — et vidne om denne sorts udbredte anvendelse blandt datidens kornsorter. I området Monteleone di Spoleto har arkivforskningen givet beviser på, at emmer blev dyrket i stor udstrækning lige fra det 16. årh., og at denne tradition siden er blevet videreført i området helt til vore dage. Dette viser således, hvorledes befolkningen i tidens løb har udviklet sin kunnen, hvad angår bearbejdning af jorden og valg af rette tidspunkt for såning og høst. Denne kunnen er gået i arv fra fader til søn og har betydet, at produktionen af denne udmærkede, stærkt energiholdige kornsort til stadighed har kunnet forbedres og udbygges. De traditionelle opskrifter på forskellige supper til fester og højtider har bidraget til, at dette produkt nu påskønnes i vide kredse.

Henvisning til offentliggørelsen af varespecifikationen:

Denne forvaltning har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Farro di Monteleone di Spoleto« i Gazzetta Ufficiale (det italienske statstidende) nr. 76 af 31. marts 2007.

Den konsoliderede udgave af varespecifikationen kan ses på webstedet:

http://www.politicheagricole.it/NR/rdonlyres/euqam6suzienwd43v27wuvtpjkaoy4fiz2gzh55xu667wynlilv5wxortoj3jhxsdlre76rdiamdqyribk3qfgd57me/20070514_Disciplinare_esameUE_Farro_Monteleone.pdf eller